મુંબઈમાં ગુરુવારે રિલાયન્સ ઈન્ડસ્ટ્રીઝની 41મી વાર્ષિક સાધારણ સભા (AGM) યોજાઈ હતી, જેમાં શેરધારકોને સંબોધન કરતા કંપનીના ચેરમેન મુકેશ અંબાણીએ કહ્યું હતું કે ‘કન્ઝ્યુમર બિઝનેસની આવક પણ અમારા હાઇડ્રોકાર્બન વ્યવસાય જેટલી થવા માંડી છે ત્યારે હું તમને ખાતરી આપું છું કે આગામી દાયકો રિલાયન્સ માટે ખરેખર સુવર્ણ દશક બની જશે.' તેમણે કહ્યું હતું કે છેલ્લાં એક વર્ષમાં જિયોના ગ્રાહકોની સંખ્યા વધીને 21.5 કરોડ થઈ ગઈ છે. પ્રારંભના માત્ર 22 મહિનામાં બમણી સંખ્યા મેળવવાનો વિક્રમ વિશ્વમાં કોઇપણ જગ્યાએ કોઇપણ ટેકનોલોજી કંપની નોંધાવી શકી નથી. તેમણે ઉમેર્યું હતું કે જિયોના નેટવર્ક પર ડેટાનો ઉપયોગ 125 કરોડ ગીગા બાઇટ (જી.બી.)થી વધીને 240 કરોડ જી.બી. થયો છે, તેમજ વોઇસનો દૈનિક વપરાશ 250 કરોડ મિનિટથી વધીને 530 કરોડ મિનિટ થયો છે અને વિડિયોનો માસિક વપરાશ 165 કરોડ કલાકથી વધીને 340 કરોડ કલાક થયો છે.